CELEX: 32020R1694
Language: et
Date: 2020-11-11 00:00:00
Title: Euroopa Parlamendi ja nõukogu määrus (EL) 2020/1694, 11. november 2020, millega muudetakse määrust (EL) nr 168/2013 seoses L-kategooria seerialõpu sõidukite suhtes COVID-19 pandeemia tõttu võetavate erimeetmetega (EMPs kohaldatav tekst)

13.11.2020   
               
               
                  ET
               
               
                  Euroopa Liidu Teataja
               
               
                  L 381/4
               
            
         EUROOPA PARLAMENDI JA NÕUKOGU MÄÄRUS (EL) 2020/1694,
         11. november 2020,
         millega muudetakse määrust (EL) nr 168/2013 seoses L-kategooria seerialõpu sõidukite suhtes COVID-19 pandeemia tõttu võetavate erimeetmetega
         (EMPs kohaldatav tekst)
         EUROOPA PARLAMENT JA EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 114,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         võttes arvesse Euroopa Majandus- ja Sotsiaalkomitee arvamust (1),
         toimides seadusandliku tavamenetluse kohaselt (2)
         
         ning arvestades järgmist:
         
                     (1)
                  
                  
                     COVID-19 kriis on põhjustanud häireid L-kategooria sõidukite kriitiliste osade ja komponentide tarneahelas ning vähendanud nõudlust nende sõidukite järele märkimisväärselt. Seetõttu on tootjatel tekkinud märkimisväärseid viivitusi oma Euro 4 sõidukite laovarude ammendamisel, sest need sõidukid tuleb Euroopa Parlamendi ja nõukogu määruse (EL) nr 168/2013 (3) IV lisa kohaselt registreerida enne 1. jaanuari 2021, mil hakatakse kohaldama Euro 5 keskkonnanõudeid.
                  
               
                     (2)
                  
                  
                     Määruses (EL) nr 168/2013 sätestatud normid seerialõpu kohta võimaldavad tootjatel jätkuvalt turul kättesaadavaks teha, registreerida või kasutusele võtta piiratud osa L-kategooria sõidukite varust, mida ei saa turul kättesaadavaks teha või mida ei saa enam turul kättesaadavaks teha, kuna on jõustunud uued tehnilised nõuded, mille alusel ei ole kõnealustele sõidukitele tüübikinnitust antud.
                  
               
                     (3)
                  
                  
                     Arvestades COVID-19 kriisi põhjustatud häireid, on ilmne, et määruses (EL) nr 168/2013 sätestatud normid seerialõpu kohta ei ole sobiv mehhanism, mille abil tulla toime L-kategooria Euro 4 sõidukite varuga, mis on tootjatel pärast Euro 5 keskkonnanõuete kohaldamise algust veel laos.
                  
               
                     (4)
                  
                  
                     Arvestades COVID-19 kriisi põhjustatud erandlikke asjaolusid ja selleks, et vältida võimalikke turuhäireid, on vaja muuta määrust (EL) nr 168/2013, et kehtestada COVID-19 kriisist tingitud erimeetmeid seerialõpu sõidukite jaoks.
                  
               
                     (5)
                  
                  
                     Selleks et seerialõpu sõidukite erimeetmete kohaldamine piirduks sõidukitega, mis olid riiklike liikumispiirangute kehtestamise ajaks juba laos, ei tohiks nende sõidukite arv, mille suhtes seerialõpu sõidukite erimeetmeid kohaldatakse, ületada L-kategooria Euro 4 sõidukite arvu, mis olid laos 15. märtsil 2020.
                  
               
                     (6)
                  
                  
                     Kuna käesoleva määruse eesmärki, nimelt muuta üksnes 2021. aasta suhtes kohaldatavaid määruse (EL) nr 168/2013 norme seerialõpu sõidukite kohta COVID-19 kriisi tõttu, ei suuda liikmesriigid piisavalt saavutada, küll aga saab seda meetme ulatus ja toime tõttu paremini saavutada liidu tasandil, võib liit võtta meetmeid kooskõlas Euroopa Liidu lepingu (ELi leping) artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev määrus nimetatud eesmärgi saavutamiseks vajalikust kaugemale.
                  
               
                     (7)
                  
                  
                     Võttes arvesse olukorra kiireloomulisust, mis tuleneb COVID-19 kriisist tingitud erakorralistest asjaoludest, on asjakohane teha erand kaheksa nädala pikkusest ajavahemikust, mis on ette nähtud ELi lepingule, Euroopa Liidu toimimise lepingule ja Euroopa Aatomienergiaühenduse asutamislepingule lisatud protokolli nr 1 (riikide parlamentide rolli kohta Euroopa Liidus) artiklis 4.
                  
               
                     (8)
                  
                  
                     Seetõttu tuleks määrust (EL) nr 168/2013 vastavalt muuta.
                  
               
                     (9)
                  
                  
                     Käesolev määrus peaks jõustuma võimalikult kiiresti, järgmisel päeval pärast selle avaldamist Euroopa Liidu Teatajas,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) nr 168/2013 XI peatükki lisatakse järgmine artikkel:
            
               
                  „Artikkel 44a
                  COVID-19 pandeemiast tingitud erimeetmed seerialõpu sõidukite jaoks
                  
                     1.   Erandina artiklist 44 ning järgides käesoleva artikli lõikeid 2, 3 ja 4, võib sõidukeid, mis vastavad sõidukitüübile, mille ELi tüübikinnitus muutub vastavalt artikli 37 lõike 2 punktile a kehtetuks 1. jaanuaril 2021, teha turul kättesaadavaks, registreerida ja võtta kasutusele seerialõpu sõidukitena kuni 31. detsembrini 2021.
                  
                  
                     2.   Käesoleva artikli lõikes 1 osutatud seerialõpu sõidukite arv ei tohi ületada nende sõidukite arvu, mille ELi tüübikinnitus muutub artikli 37 lõike 2 punkti a kohaselt kehtetuks 1. jaanuaril 2021 ja mis olid laos 15. märtsil 2020.
                  
                  
                     3.   Tootja, kes soovib tugineda lõikes 1 osutatud erandile, esitab taotluse iga sellise liikmesriigi riiklikule asutusele, kus kõnealuseid sõidukeid kavatsetakse turul kättesaadavaks teha, registreerida või kasutusele võtta, ning märgib taotlusse seerialõpu sõidukite arvu, mille jaoks ta lõikes 1 osutatud erandit taotleb.
                     Asjaomane riiklik asutus otsustab ühe kuu jooksul alates taotluse saamisest, kas ja kui suurel arvul lubada oma territooriumil registreerida kõnealuseid seerialõpu sõidukeid.
                  
                  
                     4.   Tootja teeb lõike 1 alusel kasutusele võetud sõidukite vastavustunnistusele spetsiaalse märke, mis kinnitab, et tegemist on „2021 – seerialõpu sõidukitega“.
                  
                  
                     5.   Hiljemalt 1. juuliks 2021 teatavad liikmesriigid komisjonile selliste sõidukite arvu, millele on käesoleva artikli alusel antud seerialõpu staatus.“
                  
               
            
         
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 11. november 2020
            
               
                  Euroopa Parlamendi nimel
               
               
                  president
               
               D. M. SASSOLI
            
            
               
                  Nõukogu nimel
               
               
                  eesistuja
               
               M. ROTH
            
         
         
            (1)  29. oktoobri 2020. aasta arvamus (Euroopa Liidu Teatajas seni avaldamata).
         
            (2)  Euroopa Parlamendi 20. oktoobri 2020. aasta seisukoht (Euroopa Liidu Teatajas seni avaldamata) ja nõukogu 3. novembri 2020. aasta otsus.
         
            (3)  Euroopa Parlamendi ja nõukogu 15. jaanuari 2013. aasta määrus (EL) nr 168/2013 kahe-, kolme- ja neljarattaliste sõidukite kinnituse ja turujärelevalve kohta (ELT L 60, 2.3.2013, lk 52).